b"\n_START_ARTICLE_\nLe Moulin (grad)\n_START_PARAGRAPH_\nGrad so za\xc4\x8deli graditi ok. 1480 za dvorjana Philippa du Moulina. Z utrjenim vhodom, dvi\xc5\xbenim mostom, \xc5\xa1irokim obrambnim jarkom ter \xc5\xa1tirimi vogalnimi stolpi z ven\xc4\x8dnim zidcem (ohranjen je le \xc5\xa1e eden) spominja na utrdbo, vendar gradbeni material (opeka in kamen, okrasno povezana v deltoidast vzorec) ter grajske pritikline (dvonadstropna loggia s flamboyantnim okrasjem, reprezentan\xc4\x8dno pol\xc5\xbeje stopni\xc5\xa1\xc4\x8de, ki vodi v po dve sobi na nadstropje, in strani\xc5\xa1\xc4\x8de v oblem stolpnem podalj\xc5\xa1ku) ka\xc5\xbeejo, da grad ni imel prave trdnjavske funkcije. Utrdbeni ovoj je bil zgrajen po 1490 na zahtevo Charlesa d'Angoul\xc3\xaamskega. Ker je Philippe du Moulin 1495 v bitki pri Fornouu re\xc5\xa1il Karla VIII., mu je kralj podelil naslov komornika in slu\xc5\xbebo svetovalca, mu zaupal v upravo Langres ter ga poro\xc4\x8dil z vdovo po Jeanu d'Harcourtu."